Alfreð Gíslason var útnefndur í Heiðurshöll ÍSÍ á Íþróttamanni ársins þann 28. desember árið 2019 . Alfreð Gíslason er fæddur þann 7. september árið 1959 . Alfreð átti farsælan feril sem handknattleiksleikmaður . Hann varð bikarmeistari með KR árið 1982 og Bidasoa Irún á Spáni árið 1991 . Hann varð einnig tvisvar sinnum þýskur meistari með TUSEM Essen . Alfreð var burðarás í landsliði Íslands , en hann lék 190 leiki fyrir íslenska landsliðið í handknattleik og skoraði í þeim 542 mörk . Hann var valinn besti leikmaður B-keppninnar í Frakklandi 1989 þar sem Ísland fór með sigur af hólmi . Alfreð var kjörinn Íþróttamaður ársins árið 1989 . Alfreð þjálfaði uppeldisfélag sitt , KA , í sex ár . Hann gerði KA að bikarmeisturum 1995 og 1996 , deildarmeisturum 1996 og Íslandsmeisturum 1997 . Því næst fór Alfreð til Þýskalands þar sem hann þjálfaði samfleytt í 22 ár . Fyrst hjá Hameln í tvö ár , en tók við Madgeburg árið 1999 og þjálfaði þar í sjö ár . Hann gerði Magdeburg að þýskum meisturum og EHF-bikarmeisturum 2001 og ári seinna vann liðið Meistaradeild Evrópu . Á árunum 2006 til 2008 þjálfaði Alfreð Gummersbach . Hann var landsliðsþjálfari Íslands 2006 til 2008 og stýrði íslenska liðinu á HM 2007 og EM 2008 . Árið 2008 tók Alfreð við Kiel . Undir hans stjórn varð Kiel sex sinnum þýskur meistari , sex sinnum bikarmeistari , vann Meistaradeild Evrópu tvisvar sinnum og EHF-bikarinn einu sinni . Það er ÍSÍ mikill heiður að útnefna Alfreð Gíslason í Heiðurshöll ÍSÍ .